“Die Nederlandse fisikus en neurobioloog Dick Swaab (73), ook een van die wêreld se bekendste breinnavorsers, sê ons hét nie ’n brein nie – ons ís ons brein: Die verhaal van ons lewe is die verhaal van ons brein.” Só skryf Marlene Malan oor Ek is my brein: Van baarmoeder tot Alzheimer se outeur en deel van die insiggewende feite wat in sy boek verskyn.
* Geboorte: Vir ’n probleemlose geboorte is ’n goeie samespel tussen die brein van ma en kind nodig. Die kind se brein het ’n wesenlike aandeel aan sowel die aktivering van die geboorteproses as die voortsetting daarvan. ’n Moeilike geboorte is meermale die gevolg van ’n probleem in die fetus se breinontwikkeling. Dié breinontwikkelingsversteuring kan berus op genetiese steurnisse, ’n suurstoftekort in die baarmoeder, infeksies of blootstelling aan middels. ’n Suurstoftekort by geboorte is by net 1% van geboortes die oorsaak van verstandelike vertraagdheid.